SHBA: Ndërhyrje embrionale për fertilitetin
Presidenti Bush i ka vënë dy herë veton projekt-ligjit për financimin federal të studimeve embrionale
Jeff dhe Le Jeanna Raymond janë prindër të lumtur. Por nuk ishte e lehtë për ta që të kishin vajzën e tyre të bukur Pender. Jeff ishte prift në Kishën konservatore Baptiste në Karolinën e Veriut. Gjatë 10 vjetëve martesë, ata kishin shpresuar dhe ishin lutur që të bëheshin me fëmijë, por kishin një problem. Le Jeanna kishte një çrregullim gjenetik. Të dy ata nuk donin të kishin një fëmijë me të meta. Le Jeanna mori vesh për një studim në Qendrën për Fertilitetin në Shady Grove të Maryland-it. Atje, përmes një procedure të diagnostikimit gjenetike, vezët e gruas nxirren dhe fertilizohen. Embrionet me gjene difektive hiqen dhe embrioni i shëndetshëm vendoset në mitrën e nënës. Kështu fillon shtatzania. Megjithëse konservatorët fetarë besojnë në përgjithësi se jeta fillon sapo krijohet embrioni dhe se shkatërrimi i një jete njerëzore është mëkat, Jeff dhe Le Jeanna e kryen procedurën. Rezultati ishte vogëlushja e tyre Pender. Jeff Raymond thotë se vendimi për ta kryer procedurën e debatueshme nuk e bëri atë të ndjehej keq moralisht. Në fakt, gjenetisti William Kearns ua bën të qartë të gjithë pacientëve se Klinika e Fertilitetit në Shady Grove nuk krijon bebe sipas modeleve. E gjithë procedura i kushtoi çiftit Raymond afro 30 mijë dollarë. Çifti Raymond thotë se kisha ishte në krah të tyre për këtë vendim, madje kur embrioni u vendos me sukses, një anëtar i saj qarkulloi një letër për të gjithë anëtarët e tjerë ku shkruhej: Jemi shtatzënë. //iç